ԱՄՆ-ի նախագահական թեկնածուների առաջադրումը թեժանում է
Միացյալ Նահանգներում հանրապետականների եւ դեմոկրատների շրջանում թեժ պայքար է ընթանում նախագահական ընտրություններում կուսակցությունների կողմից որպես թեկնածու առաջադրվելու համար:
Որքան մոտենում է 2016 թվականն, այնքան սրվում է ԱՄՆ-ի նախագահական ընտրություններում մասնակցել ցանկացողների միջեւ մրցակցությունը: Այսպես, հանրապետական Ջեբ Բուշը հրապարակային լուրջ քննադատությամբ հանդես եկավ իր կուսակից եւ հանրապետականների շրջանում ամենամեծ աջակցությունը վայելող Դոնալդ Թրամփի հասցեին՝ մեղադրելով վերջինիս անհանդուրժողականության մեջ. «Սա բազմատեսակ երկիր է եւ մենք պետք է փայփայենք եւ պահպանենք այդ արժեքները, սակայն, պարոն Թրամփը չի հավատում այդ արժեքներին: Նա ցանկանում է մեզ պառակտել: Նա հանդուրժողականությանը չի հավատում»: Միաժամանակ, Բուշն իր քննադատությունն ուղղում է Թրամփի լիբերալ հայտարարությունների դեմ, օրինակ՝ ի պաշտպանություն արհեստական վիժումների: Մասնավորապես, Բուշը մատնանշում է, որ Թրամփն աջակցում է արհեստական վիժումների դիմելու կանանց իրավունքը: Դրան ի պատասխան, Թրամփը մեղադրել է Բուշին ապօրինի ներգաղթի խրախուսման եւ Իրաքի պատերազմի արդարացման մեջ: Հանրապետական կուսակցության ներսում իրավիճակի փոփոխություն ակնկալում են սեպտեմբերի 16-ին նախատեսված երկրորդ բանավեճի արդյունքում: Հիշեցնենք, որ առաջին բանավեճին Ջեբ Բուշի ոչ համոզիչ ելույթները զգալիորեն պակասեցրեցին նրա աջակիցների քանակը: Իրավիճակն անկայուն է նաեւ դեմոկրատների ճամբարում, որտեղ դեռեւս հարցականի տակ է մնում ընտրապայքարում փոխնախագահ Ջո Բայդենի մասնակցությունը: Ինքը՝ Բայդենն այս շաբաթ Ատլանտայի սինագոգում ելույթի ընթացքում հայտարարեց, որ կմասնակցի առաջադրման համար պայքարում, եթե դրա համար անհրաժեշտ բավարար չափով ուժ ունենա. «Լինեմ անկեղծ. որոշում կայացնելիս առաջնահերթ գործոնը լինելու է այն, թե արդյոք ես եւ ընտանիքս ունենք ընտրապայքարին մասնակցելու բավարար էմոցիոնալ էներգիա: Ես կմասնակցեմ պայքարին միայն այն դեպքում, եթե պատրաստ լինեմ իմ կուսակցությանն ու Ամերիկայի ժողովրդին խոստանալ, որ ի վիճակի եմ սրտով ու ոգով նվիրվել այդ գործին»: